L-Unjoni Ewropea tiddefendi d-drittijiet tal-bniedem Fl-1948, wara t-Tieni Gwerra Dinjija devastanti, li ġabet diviżjonijiet diffiċli fl-Ewropa u okkupazzjoni għal bosta pajjiżi Ewropej, il-komunità internazzjonali impenjat ruħha li tiddefinixxi, tippromwovi u tipproteġi d-drittijiet tal-bniedem. Id-Dikjarazzjoni Universali tad-Drittijiet tal-Bniedem li niċċelebraw fl-10 ta' Diċembru kkonfermat dawn il-prinċipji kondiviżi u kellha influwenza profonda fuq l-iżvilupp tad-dinja. Iżda xorta waħda, wara kważi 70 sena wara, għadna lura mir-rispett sħiħ ta' dawn l-impenji fid-dinja kollha, u nirrikonoxxu li l-istati kollha għandhom jagħmlu iktar f'dan ir-rigward. Id-Dikjarazzjoni Universali tad-Drittijiet tal-Bniedem ġiet adottata unanimament mill-Assemblea Ġenerali tan-Nazzjonijiet Uniti fl-10 ta' Diċembru 1948 u din is-sena l-Jum tad-Drittijiet tal-Bniedem huwa t-tnedija ta' kampanja ta' sena għaċ-ċelebrazzjoni tas-70 anniversarju fl-2018. Hekk kif nippreparaw għal dan l-anniversarju, mhux biss id-drittijiet u l-libertajiet għadhom qed ikunu mhedda, iżda l-ispazju għas-soċjetà ċivili qed ikompli jiċkien f'bosta pajjiżi fid-dinja. Fl-Unjoni Ewropea, sa mill-bidu nett għamilna l-protezzjoni tad-drittijiet tal-bniedem mhux biss is-sisien ta' politiki interni u esterni komuni tagħna, iżda tal-Unjoni tagħna stess. Aħna nqisu d-drittijiet tal-bniedem kollha bħala universali, indiviżibbli u interdipendenti, bla differenza bejn id-drittijiet ċivili, politiċi, ekonomiċi, soċjali u kulturali. L-UE se tkompli tafferma mill-ġdid l-impenn tagħha li tipproteġi u tippromwovi l-universalità tad-drittijiet tal-bniedem kull meta dawn jiġu miksura jew iddubitati, fl-UE jew barra mill-fruntieri tagħha. L-Unjoni Ewropea se tibqa' fuq in-naħa ta' dawk li jiddefendu d-drittijiet tal-bniedem kuljum, hekk kif dawk li jiddefendu d-drittijiet tal-bniedem qed jiffaċċaw dejjem iktar pressjoni u theddid f'ħafna pajjiżi madwar id-dinja. Mhux biss nagħtu ġieħ lilhom, iżda nappoġġaw b'mod attiv il-ħidma tagħhom u se nkomplu nagħmlu dan. Ir-rispett sħiħ tad-drittijiet tal-bniedem kollha hija prekundizzjoni għal kull soċjetà demokratika u reżiljenti, għall-iżvilupp sostenibbli, is-sigurtà u l-paċi fit-tul. L-UE se tkompli wkoll tagħti appoġġ qawwi lis-sistema multilaterali bħala pilastru tal-promozzjoni u l-protezzjoni tad-drittijiet tal-bniedem, min-Nazzjonijiet Uniti għall-Qorti Kriminali Internazzjonali u istituzzjonijiet reġjonali bħall-Kunsill tal-Ewropa. Hija r-responsabbiltà komuni tagħna li niggarantixxu l-effettività tagħhom u l-ogħla standards ta' integrità. Illum, l-Unjoni Ewropea u l-Istati Membri tagħha jingħaqdu man-Nazzjonijiet Uniti u bosta oħrajn fis-sejħa għal stati u persuni biex Jiddefendu d-Drittijiet tal-Bniedem fl-okkażjoni tal-Jum tad-Drittijiet tal-Bniedem 2017. L-Istati Membri tal-UE, l-istituzzjonijiet, ir-Rappreżentant Għoli tal-UE għad-Drittijiet tal-Bniedem Lambrinidis u d-Delegazzjonijiet tal-UE kollha jiċċelebraw il-Jum tad-Drittijiet tal-Bniedem. Se nkomplu Niddefendu d-Drittijiet tal-Bniedem u dawk kollha li qed jiġġieldu biex jiddefendihom. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda u l-Liechtenstein, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova u l-Georgia jallinjaw ruħhom ma' din id-Dikjarazzjoni. * - L-Eks Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.